ไทยส่งออกมันสำปะหลัง 54,886 ล้านบาท เป็นผลจากห่วงโซ่อุปทานปรับตัวเพิ่มขึ้นต่อเนื่อง
นายพิทักษ์ อุดมวิชัยวัฒน์ อธิบดีกรมการค้าต่างประเทศ เปิดเผยว่า ราคามันสำปะหลังที่สูงอย่างต่อเนื่อง เป็นผลจากความต้องการซื้อจากผู้นำเข้าต่างประเทศ ประกอบกับสถานการณ์ความขัดแย้งในภูมิภาคยุโรป ส่งผลต่อเศรษฐกิจทั่วโลก ทั้งปริมาณสำรองธัญพืชเพื่อการบริโภค โดยเฉพาะข้าวโพดเลี้ยงสัตว์ ทำให้อุตสาหกรรมอาหารสัตว์และพลังงานมีความต้องการนำเข้ามันสำปะหลังทดแทนเพิ่มขึ้น ส่งผลให้ผลผลิตไม่เพียงพอและราคามันสำปะหลังสูงขึ้น โดยเดือนพฤษภาคมที่ผ่านมา หัวมันสดเชื้อแป้งราคาอยู่ที่ 3.03 บาท เมื่อเทียบกับช่วงเดียวกันของปีก่อนเพิ่มขึ้นร้อยละ 20.79 ทั้งนี้ ในส่วนของการส่งออกมันสำปะหลังอยู่ในเกณฑ์ดีมาก โดยในช่วงเดือนมกราคม-เมษายนที่ผ่านมา ไทยส่งออกมันสำปะหลังในรูปของมันเส้น มันอัดเม็ด แป้งดิบ แป้งแปรรูป และอื่นๆ ปริมาณรวมกว่า 4,600,000 ตัน มูลค่า 54,886 ล้านบาท เพิ่มขึ้นจากช่วงเดียวกันของปีก่อนร้อยละ 28 ตลาดส่งออกสำคัญ ได้แก่ จีน ญี่ปุ่น อินโดนีเซีย และเกาหลีใต้ อีกทั้งผู้ซื้อจากต่างประเทศโดยเฉพาะตลาดใหม่ที่มีศักยภาพ เช่น ตุรกี นิวซีแลนด์ และจีนตอนใต้ เป็นต้น ยังคงสนใจสั่งซื้อมันสำปะหลังของไทยอย่างต่อเนื่องอย่างไรก็ตาม เกษตรกรไทยยังคงเร่งขุดมันสำปะหลังที่อายุไม่ถึง 8 เดือน ออกมาจำหน่ายมากขึ้น เนื่องจากมีราคาสูง ซึ่งจะส่งผลกระทบกับคุณภาพของผลผลิตโดยเฉพาะเปอร์เซ็นต์เชื้อแป้งต่ำ ขอความร่วมมือพี่น้องเกษตรกรอย่าเร่งขุดมันสำปะหลังก่อนครบอายุเพื่อรักษาคุณภาพผลผลิตและท่อนพันธุ์ที่ดีสำหรับปีการผลิตถัดไป พร้อมทั้งได้กำชับให้หน่วยงานที่เกี่ยวข้องติดตามผลการดำเนินงานตามยุทธศาสตร์มันสำปะหลังฯ ปี พ.ศ. 2564-2567 เพื่อส่งเสริมและผลักดันให้ผู้ส่งออกไทยสามารถส่งออกได้เป็นอันดับต้นๆ ของโลก